Ternakan udang berpotensi tinggi
KUCHING: Seramai 30 peserta dari seluruh kawasan Parlimen Puncak Borneo berjaya menamatkan Kursus Ternakan Udang Kara Air Tawar anjuran ULURN Resources Sdn. Bhd. Ahli Parlimen Puncak Borneo, Datuk Willie Mongin menyifatkan usaha ini sebagai cabaran peringkat pertama untuk pihak penganjur dan peserta-peserta agar berjaya mencapai matlamat sebagai pengusaha ternakan udang air tawar yang produktif. “Kita sedia membantu pihak penganjur dan peserta-peserta dalam pelbagai aspek berkaitan bidang ini samada mengadakan kursus seterusnya dan juga inisiatif membantu mereka ke arah pengusaha yang berjaya,”ujarnya. Bukan itu sahaja, beliau menyatakan bahawa permintaan udang di pasaran sangat baik dan bernilai tinggi. Sehubungan itu, beliau berharap lebih ramai masyarakat khasnya di Puncak Borneo berkecimpung dalam bidang berkenaan. Willie Mongin yang juga merupakan Timbalan Menteri Perusahaan Perladangan dan Komoditi menyempurnakan majlis penutupan dan penyampaian sijil kursus tersebut yang bertempat di Bangunan Universiti Terbuka Malaysia (OUM), baru-baru ini. Dalam pada itu, beliau juga turut menyampaikan cek bernilai RM20,000 untuk membantu usaha penganjur mengendalikan kursus selama tiga hari itu. Oleh ‘AINI ‘AFIFAH HAFIZ 
See author's posts
